Document ID: 32012R1146

KOMISSION TÄYTÄNTÖÖNPANOASETUS (EU) N:o 1146/2012,
annettu 3 päivänä joulukuuta 2012,
yhteisössä toimintakieltoon asetettuja lentoliikenteen harjoittajia koskevasta yhteisön luettelosta annetun asetuksen (EY) N:o 474/2006 muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisössä toimintakieltoon asetettuja lentoliikenteen harjoittajia koskevan yhteisön luettelon laatimisesta ja lennon suorittavan lentoliikenteen harjoittajan ilmoittamisesta lentomatkustajille sekä direktiivin 2004/36/EY (1) 9 artiklan kumoamisesta 14 päivänä joulukuuta 2005 annetun Euroopan parlamentin ja neuvoston asetuksen (EY) N:o 2111/2005 (2) ja erityisesti sen 4 artiklan,
sekä katsoo seuraavaa:
(1)
Maaliskuun 22 päivänä 2006 annetussa komission asetuksessa (EY) N:o 474/2006 (3) vahvistetaan asetuksen (EY) N:o 2111/2005 II luvussa tarkoitettu yhteisön luettelo lentoliikenteen harjoittajista, jotka on asetettu toimintakieltoon unionissa.
(2)
Eräät jäsenvaltiot ja Euroopan lentoturvallisuusvirasto, jäljempänä ’EASA’, ovat toimittaneet asetuksen (EY) N:o 2111/2005 4 artiklan 3 kohdan mukaisesti komissiolle tietoja, jotka ovat olennaisia yhteisön luettelon ajantasaistamiseksi. Asian kannalta olennaisia tietoja on saatu myös EU:n ulkopuolisilta mailta. Yhteisön luettelo olisi saatettava ajan tasalle näiden tietojen pohjalta.
(3)
Komissio on ilmoittanut kaikille kyseisille lentoliikenteen harjoittajille suoraan, tai ellei tämä ole ollut käytännössä mahdollista, niiden valvonnasta vastaavien viranomaisten välityksellä ne olennaiset tosiseikat ja näkemykset, joiden perusteella tehdään päätös lentoliikenteen harjoittajien asettamisesta toimintakieltoon unionissa tai yhteisön luetteloon sisällytetylle lentoliikenteen harjoittajalle asetetun toimintakiellon ehtojen muuttamisesta.
(4)
Komissio on antanut kyseisille lentoliikenteen harjoittajille mahdollisuuden tutustua jäsenvaltioiden toimittamiin asiakirjoihin, toimittaa kirjalliset huomautuksensa ja esittää kantansa asiassa suullisesti 10 työpäivän kuluessa komissiolle sekä teknisten sääntöjen ja hallinnollisten menettelyjen yhdenmukaistamisesta siviili-ilmailun alalla 16 päivänä joulukuuta 1991 annetulla neuvoston asetuksella (ETY) N:o 3922/1991 perustetulle lentoturvallisuuskomitealle (4).
(5)
Komissio on toimittanut lentoturvallisuuskomitealle ajantasaiset tiedot asetuksen (EY) N:o 2111/2005 ja sen täytäntöönpanoasetuksen (EY) N:o 473/2006 (5) mukaisesti aloitetuista neuvotteluista, joita käydään parhaillaan seuraavien valtioiden toimivaltaisten viranomaisten ja lentoliikenteen harjoittajien kanssa: Algeria, Aruba, Bangladesh, Burkina Faso, Curaçao, Egypti, Etiopia, Georgia, Guinea-Bissau, Jemen, Kamerun, Keski-Afrikan tasavalta, Kiina, Komorit, Kuuba, Lesotho, Malawi, Mali, Nepal, Pakistan, Sint Maarten, Ukraina, Venäjän federaatio; Eritrea, Libya; Afganistan, Angola, Benin, Djibouti, Filippiinit, Gabon, Ghana, Honduras, Indonesia, Iran, Jordania, Kazakstan, Kirgisia, Kongo-Brazzaville, Kongon demokraattinen tasavalta, Korean demokraattinen kansantasavalta, Liberia, Madagaskar, Mauritania, Mosambik, Päiväntasaajan Guinea, Ruanda, Sambia, São Tomé ja Príncipe, Sierra Leone, Sudan, Suriname, Swazimaa ja Venezuela.
(6)
Lentoturvallisuuskomitea on kuullut EASAa Kansainvälisen siviili-ilmailujärjestön, jäljempänä ’ICAO’, yleisen turvallisuusvalvonnan arviointiohjelman (USOAP) puitteissa tekemien tarkastusraporttien analyysin tuloksista. Jäsenvaltioita kehotettiin kohdentamaan asematasotarkastukset ensisijaisesti sellaisissa valtioissa toimilupansa saaneisiin lentoliikenteen harjoittajiin, joiden osalta ICAO on todennut merkittäviä turvallisuusongelmia tai joiden turvallisuudenvalvontajärjestelmässä on EASAn mukaan merkittäviä puutteita. Näin voidaan saada lisätietoja kyseisissä valtioissa toimilupansa saaneiden lentoliikenteen harjoittajien turvallisuustasosta komission asetuksen (EY) N:o 2111/2005 mukaisesti käynnistämiä kuulemisia rajoittamatta.
(7)
Lentoturvallisuuskomitea on kuullut EASAn selvityksen ulkomaisten ilma-alusten turvallisuuden arviointiohjelman (SAFA) mukaisten asematasotarkastusten tuloksista lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti 5 päivänä lokakuuta 2012 annetun komission asetuksen (EU) N:o 965/2012 (6) mukaisesti.
(8)
Lentoturvallisuuskomitea on myös kuullut EASAa niissä valtioissa toteutettavista teknisen avun hankkeista, joihin asetuksen (EY) N:o 2111/2005 mukaisia toimenpiteitä sovelletaan. Sille ilmoitettiin siviili-ilmailuviranomaisten pyynnöistä, jotka koskevat hallinnollisten ja teknisten valmiuksien parantamiseen tähtäävää muuta teknistä apua ja yhteistyötä, jonka tarkoituksena on ratkaista tapaukset, joissa ei noudateta sovellettavia kansainvälisiä vaatimuksia. Jäsenvaltioita kehotettiin vastaamaan näihin pyyntöihin kahdenväliseltä pohjalta yhteistyössä komission ja EASAn kanssa.
(9)
Sen vuoksi asetusta (EY) N:o 474/2006 olisi muutettava.
(10)
Tässä asetuksessa säädetyt toimenpiteet ovat lentoturvallisuuskomitean lausunnon mukaiset,
(11)
Tiettyjen unionin lentoliikenteen harjoittajien ilma-aluksiin kohdistettujen SAFA-asematasotarkastusten tai EASAn toteuttamien standardointitarkastusten tuloksista laaditun EASAn analyysin sekä kansallisten ilmailuviranomaisten suorittamien aluekohtaisten tarkastusten seurauksena jotkin jäsenvaltiot ovat toteuttaneet tiettyjä täytäntöönpanotoimenpiteitä. Ne ovat ilmoittaneet komissiolle ja lentoturvallisuuskomitealle seuraavista toimenpiteistä: Kreikka ilmoitti, että Sky Wingsin lentotoimintalupa oli peruutettu 7 päivänä lokakuuta 2012 jatkuvan jo aiemmin tehdyn lentokelpoisuuden hallintaorganisaation luvan peruuttamisen lisäksi; Luxemburg ilmoitti, että Strategic Airlinesin lentotoimintalupa oli peruutettu 8 päivänä lokakuuta 2012 ja että kyseinen lentoliikenteen harjoittaja oli lopettanut toimintansa; Espanjan ilmoitti, että lentoliikenteen harjoittaja IMD Airways oli pannut korjaavat toimet tehokkaasti täytäntöön ja että siihen kohdistetaan tiukempaa valvontaa; lisäksi Slovenia ilmoitti, että Linxair Business Airlinesin lentotoimintalupa oli peruutettu 2 päivänä lokakuuta 2012.
(12)
Ottaen huomioon lentoliikenteen harjoittajan Air Algérie liikennöimälle ilma-alukselle vuosina 2008 ja 2009 tehtyjen SAFA-ohjelman mukaisten asematasotarkastusten tulokset komissio aloitti viralliset neuvottelut Algerian toimivaltaisten viranomaisten (DACM) kanssa joulukuussa 2009, kuten asetuksissa (EY) N:o 590/2010 (7) ja (EY) N:o 1071/2010 (8) kuvataan. Virallisten neuvottelujen tuloksena pantiin täytäntöön tyydyttäviä ratkaisuja havaittujen turvallisuuspuutteiden korjaamiseksi lyhyellä aikavälillä, ja DACM ja lentoliikenteen harjoittaja Air Algérie laativat yhtenäisen korjaus- ja ennaltaehkäisysuunnitelman kestävän ratkaisun löytämiseksi. Lentoliikenteen harjoittajan Air Algérie turvallisuustasoa koskevia tarkastuksia jatkettiin hyödyntäen SAFA-ohjelman tuloksia ja DACM:n komissiolle lähettämiä kuukausiraportteja, jotka koskivat lentoliikenteen harjoittajan seurantatoiminnan tuloksia ja edellä mainittujen korjaus- ja ennaltaehkäisysuunnitelmien täytäntöönpanon kehitystä.
(13)
Koska SAFA:n tarkastusten tulosten havaittiin kehittyneen suotuisasti marraskuusta 2010 lähtien eikä vakavia turvallisuuspuutteita esiintynyt ja koska korjaus- ja ennaltaehkäisytoimet oli pantu täytäntöön suunnitelman mukaisesti, komissio päätti heinäkuussa 2012 lopettaa viralliset neuvottelut DACM:n kanssa asetuksen (EY) N:o 2111/2005 mukaisesti.
(14)
Aruban toimivaltainen viranomainen sitoutui helmikuussa 2012 tekemään kansalliseen lainsäädäntöön muutoksia ja toteuttamaan Comlux Aruban suhteen hallintoon liittyviä toimia sen varmistamiseksi, että kyseisen ilma-aluksen toimintaa valvotaan 1 päivästä elokuuta 2012 lähtien Arubasta.
(15)
Komissio, EASA ja eräät lentoturvallisuuskomitean jäsenet neuvottelivat 15 päivänä lokakuuta 2012 Brysselissä Aruban toimivaltaisen viranomaisen kanssa saadakseen asiasta ajantasaista tietoa. Kyseiset viranomaiset antoivat tietoja ja todisteita siitä, että ilmailulainsäädäntöä on muutettu niiden vaatimusten tiukentamiseksi, jotka koskevat päätoimipaikan sijaintia Arubassa. Kyseiset viranomaiset vahvistivat myös, että Comlux Aruba N.V:n toimintaa valvotaan Arubassa niitä tyydyttävällä tavalla. Kyseisen lentoliikenteen harjoittajan organisaatioon ja vastuualueisiin tehdyt muutokset on pantu täytäntöön tältä osin. Lisäksi lentotoimintalupa rajattiin vain yhteen B767-ilma-alukseen, ja se uusitaan vain vuodeksi kerrallaan edellyttäen, että organisatoristen muutosten tehokkuutta koskevan jatkuvan valvonnan tulokset ovat tyydyttävät.
(16)
Komissio panee merkille Aruban toimivaltaisen viranomaisten edistymisen ja kannustaa näitä jatkamaan toimintaansa kansainväliset turvallisuusnormit täyttävän siviili-ilmailun valvontajärjestelmän vahvistamiseksi.
(17)
Kaikki Kongon demokraattisessa tasavallassa lentotoimintalupansa saaneet lentoliikenteen harjoittajat ovat sisältyneet liitteeseen A marraskuusta 2009 alkaen. Komissio ja EASA järjestivät 12 päivänä lokakuuta 2012 kuulemistilaisuuden Kongon tasavallan toimivaltaisen viranomaisen (ANAC) kanssa. ANAC esitteli kuulemistilaisuudessa tähän mennessä saavutettua edistystä lieventääkseen niitä turvallisuuteen liittyviä huolenaiheita, jotka Kansainvälinen siviili-ilmailujärjestö (ICAO) oli yksilöinyt yleisen turvallisuusvalvonnan arviointiohjelmansa (USOAP) puitteissa vuonna 2008 suoritetussa tarkastuksessa.
(18)
ANAC esitti komissiolle todisteet siitä, että lentoliikenteen harjoittajan Société Nouvelle Air Congo lentotoimintalupa on rauennut, ja vahvisti kyseisen lentoliikenteen harjoittajan lopettaneen toimintansa. Sen vuoksi se olisi yhteisten perusteiden nojalla poistettava liitteestä A.
(19)
ANAC toimitti komissiolle tietoja, joiden mukaan seuraaville lentoliikenteen harjoittajille oli myönnetty lentotoimintalupa: Canadian Airways’ Congo, Eméraude, Equajet ja Mistral Aviation. Koska ANAC ei kuitenkaan toimittanut todisteita siitä, että kyseisten lentoliikenteen harjoittajien turvallisuutta valvotaan kansainvälisten turvallisuusnormien mukaisesti, on yhteisten perusteiden nojalla katsottava, että nämä lentoliikenteen harjoittajat olisi sisällytettävä liitteeseen A.
(20)
Komissio panee merkille Kongon tasavallan toimivaltaisen viranomaisten edistymisen ja kannustaa näitä jatkamaan toimintaansa kansainväliset turvallisuusnormit täyttävän siviili-ilmailun valvontajärjestelmän luomiseksi.
(21)
Kongon demokraattisessa tasavallassa lentotoimintalupansa saaneet lentoliikenteen harjoittajat ovat sisältyneet liitteeseen A maaliskuusta 2006 alkaen (9). Kongon demokraattisen tasavallan toimivaltaiset viranomaiset ovat tehneet aloitteen aktiivisten neuvottelujen aloittamiseksi uudelleen komission ja EASAn kanssa ja ilmoittaneet aikovansa vakaasti tehdä koko ilmailualalle ja kansalliselle valvonnasta vastaavalle sääntelyviranomaiselle perusteellisen uudelleenarvioinnin ja täydellisen uudistuksen.
(22)
Kongon demokraattisen tasavallan toimivaltaiset viranomaiset ilmoittivat, että seuraaville lentoliikenteen harjoittajille on myönnetty lentotoimintaluvat: Air Fast Congo, Fly Congo, Katanga Express, Katanga Wings, Mango Airlines ja Will Airlift. Koska ANAC ei kuitenkaan toimittanut todisteita siitä, että kyseisten lentoliikenteen harjoittajien turvallisuutta valvotaan kansainvälisten turvallisuusnormien mukaisesti, on yhteisten perusteiden nojalla katsottava, että nämä lentoliikenteen harjoittajat olisi sisällytettävä liitteeseen A.
(23)
Kongon demokraattisen tasavallan toimivaltaiset viranomaiset eivät ole toimittaneet todisteita siitä, että muut liitteessä A mainitut lentoliikenteen harjoittajat olisivat lopettaneet toimintansa. Sen vuoksi on yhteisten perusteiden mukaisesti katsottava, että nämä lentoliikenteen harjoittajat olisi säilytettävä liitteessä A.
(24)
Komissio panee merkille Kongon demokraattisen tasavallan toimivaltaisen viranomaisten edistymisen, kannustaa näitä jatkamaan toimintaansa kansainväliset turvallisuusnormit täyttävän siviili-ilmailun valvontajärjestelmän luomiseksi ja on edelleen sitoutunut käymään hiljattain uudelleen aloitettua rakentavaa vuoropuhelua.
(25)
ICAOn vuonna 2008 Alankomaiden Antilleille (10) tekemässä tarkastuksessa tehtiin havaintoja, jotka liittyivät kaikkiin turvallisuudenvalvontajärjestelmän kriittisiin elementteihin. Alankomaiden Antillien toimivaltaisilla viranomaisilla ei ole turvallisuusvalvontatoimintojen toteuttamiseksi riittävästi teknistä henkilöstöä henkilöstön lupakirjojen, lentotoiminnan, lennonvarmistuspalvelujen ja lentopaikkojen alalla.
(26)
Lisäksi Yhdysvaltain ilmailuhallinto (FAA) teki syyskuussa 2011 Curaçaossa IASA:n ohjelman mukaisen arvioinnin, jonka seurauksena Curaçaon ja Sint Maartenin luokitusta alennettiin luokasta 1 luokkaan 2, koska FAA katsoi, etteivät ne täysin täyttäneet kansainvälisiä turvallisuusnormeja.
(27)
Myös SAFAn arviointiohjelman puitteissa toukokuusta 2011 toukokuuhun 2012 tehdyissä asematasotarkastuksissa (11) havaittiin keskimäärin useampi kuin yksi suuri ongelma tarkastusta kohden.
(28)
Sen vuoksi komissio aloitti Curaçaon ja Sint Maartenin toimivaltaisten viranomaisten kanssa neuvottelut ja pyysi niiltä heinäkuussa 2012 kirjallisesti tarkempia tietoja toteutetuista ja suunnitelluista korjaavista toimista. Neuvottelut ovat vielä kesken.
(29)
Curaçaon ja Sint Maartenin toimivaltaiset viranomaiset antoivat komissiolle vastauksensa, jossa esitettiin tarkemmat tiedot korjaavista toimista, joita toteutetaan parhaillaan tai joita suunnitellaan ICAOn ja FAAn tarkastuksissa havaittujen puutteiden korjaamiseksi.
(30)
Alankomaat ilmoitti lentoturvallisuuskomitealle antavansa teknistä tukea Curaçaolle ja Sint Maartenille näiden pyrkiessä luomaan ICAOn normien mukaisen turvallisuudenvalvontajärjestelmän.
(31)
Komissio ottaa huomioon Curaçaon ja Sint Maartenin toimivaltaisten viranomaisten toimet ja kannustaa niitä jatkamaan määrätietoisesti ponnistelujaan ilmailun turvallisuusvalvontajärjestelmän puutteiden korjaamiseksi, sillä muutoin komission on toteutettava asetuksen (EY) N:o 2111/2005 mukaisia toimia. Jäsenvaltiot seuraavat edelleen tarkasti korjaavien toimien tehokkuutta SAFAn ohjelman puitteissa toteutettavien asematasotarkastuksien kautta.
(32)
Kaikki Päiväntasaajan Guineassa lentotoimintalupansa saaneet lentoliikenteen harjoittajat ovat toimintakiellossa EU:ssa ja ovat sisältyneet liitteeseen A maaliskuusta 2006 alkaen. Päiväntasaajan Guinean toimivaltaiset viranomaiset (DGAC) ovat toimittaneet komissiolle tiedon lentotoimintaluvan myöntämisestä lentoliikenteen harjoittajalle Tango Airways. Koska ei ole mitään todisteita muutoksista DGAC:n kyvyssä varmistaa kyseisessä valtiossa lentotoimintalupansa saaneiden lentoliikenteen harjoittajien valvonta, on yhteisten perusteiden nojalla katsottava, että myös kyseinen lentoliikenteen harjoittaja olisi sisällytettävä liitteeseen A.
(33)
ICAO julkaisi Eritreassa marraskuussa 2010 suorittamassaan tarkastuksessa tehtyjen havaintojen perusteella kolme huomattavaa turvallisuusongelmaa toimintojen, lentokelpoisuuden ja lennonvarmistuspalvelujen aloilla ja antoi ne tiedoksi kaikille Chicagon yleissopimuksen osapuolille. Lisäksi ICAO totesi lopullisessa tarkastusraportissaan, että kansainvälisten turvallisuusnormien tehokkaan täytäntöönpanon puute oli 79,9 prosenttia.
(34)
Komissio aloitti näiden tulosten vuoksi Eritrean toimivaltaisten viranomaisten (ER-CAA) kanssa viralliset neuvottelut saadakseen tarkempia tietoja toimista, jotka ER-CAA oli toteuttanut ICAOn tarkastuksessa havaittujen turvallisuuspuutteiden korjaamiseksi.
(35)
ER-CAA ilmoitti komissiolle kirjallisesti, että huomattavista turvallisuusongelmista kaksi, lentokelpoisuus ja lennonvarmistuspalvelut, oli ratkaistu mutta kolmas huomattava turvallisuusongelma, joka liittyi lentotoimintaluvan myöntämisen sertifiointimenettelyyn, oli vielä ratkaisematta, ja että sen poistamiseksi tarvittaisiin ICAOn validointikäynti. ER-CAA ei kuitenkaan toimittanut mitään tietoa jäljellä olevan huomattavan turvallisuusongelman ratkaisemiseksi toteutetuista korjaavista toimista eikä Eritrean lentoliikenteen harjoittajien - joille molemmille Eritrea on antanut luvan liikennöidä EU:hun - toiminnan valvonnasta.
(36)
Komissio on toistuvasti pyytänyt ER-CAAta neuvotteluihin saadakseen lisäselvyyttä Eritrean lentotoimintaluvan haltijoiden valvonnasta. ER-CAA on kieltäytynyt kokouksista.
(37)
ER-CAA kutsuttiin lentoturvallisuuskomiteaan, jossa se esitti kantojaan 21 päivänä marraskuuta 2012. ER-CAA ilmoitti, että ICAO on hyväksynyt sen korjaussuunnitelman ja että se katsoo omalta osaltaan ratkaisseensa huomattavan turvallisuusongelman, koska ilmailua koskevaa peruslainsäädäntöä on muutettu ja eräitä siviili-ilmailulakiasetuksia on annettu. Ei ole selvää, pyysikö Eritrea ICAOn validointikäyntiä siitä huolimatta, että ne saavat tukea ICAOn aluetoimiston turvallisuusryhmältä (Regional Office Safety Team). Lentoturvallisuuskomitea on kuitenkin sitä mieltä, etteivät viranomaiset ole osoittaneen asianmukaisesti toteuttaneensa perusteellisia toimia kaikkien huomattavan turvallisuusongelman osatekijöiden käsittelemiseksi. Ne eivät myöskään pystyneet antamaan selvitystä valvontajärjestelyistä, jotka liittyvät Eritrean myöntämässä lentotoimintaluvassa lueteltuihin ilma-aluksiin, joiden joukossa on ulkomaalaisilta lentoliikenteen harjoittajilta miehistöineen vuokrattuja koneita, mikä merkitsee, että kyseiset ilma-alukset on kansainvälisten turvallisuusnormien vastaisesti lueteltu useissa lentotoimintaluvissa.
(38)
Vaikka kaikki Eritreassa toimilupansa saaneet lentoliikenteen harjoittajat kutsuttiin lentoturvallisuuskomiteaan, yksi niistä, Eritrean Airlines, esitti kantansa lentoturvallisuuskomitealle 21 päivänä marraskuuta 2012. Kyseinen lentoliikenteen harjoittaja vahvisti liikennöivänsä Roomaan kahta miehistöineen vuokrattua A320-ilma-alusta, muttei antanut lentoturvallisuuskomitealle tyydyttävää selvitystä toiminnan valvonnasta.
(39)
Komissio ja lentoturvallisuuskomitea panevat merkille pyrkimykset korjata Eritrean siviili-ilmailujärjestelmän turvallisuuspuutteet. Yhteisten perusteiden nojalla, niin kauan kuin ICAOn toteamia puutteita ei tosiasiallisesti ole korjattu ja niin kauan kuin erityisesti jäljellä olevaa huomattavaa turvallisuusongelmaa ei tosiasiallisesti ole ratkaistu asianmukaisilla korjaavilla toimilla, katsotaan kuitenkin, etteivät Eritrean toimivaltaiset viranomaiset kykene tässä vaiheessa panemaan täytäntöön ja valvomaan asianmukaisia turvallisuusnormeja kaikkien niiden turvallisuusvalvonnan piiriin kuuluvien lentoliikenteen harjoittajien osalta. Sen vuoksi kaikki Eritreassa lentotoimintaluvan saaneet lentoliikenteen harjoittajat olisi asetettava toimintakieltoon ja sisällytettävä liitteeseen A.
(40)
Kun jäljellä oleva huomattava turvallisuusongelma on ratkaistu ICAOta tyydyttävällä tavalla ja ICAOn tarkastuksessa havaitsemat suurimmat puutteet on korjattu tyydyttävällä tavalla, komissio on valmis järjestämään EASAn avustuksella ja jäsenvaltioiden tuella arviointikäynnin saavutetun edistyksen tarkistamiseksi ja tapauksen lentoturvallisuuskomiteassa tapahtuvan uudelleenkäsittelyn valmistelemiseksi.
(41)
Hondurasin toimivaltaiset viranomaiset pyysivät kesäkuussa 2012, että Rollins Air poistettaisiin yhteisön luettelosta, koska sen lentotoimintalupa oli keskeytetty. Ne toimittivat 21 päivänä marraskuuta 2012 todisteet siitä, että Rollins Airin kuudeksi kuukaudeksi peruutettu lentotoimintalupa oli rauennut ja että se oli sittemmin peruttu 24 päivänä syyskuuta 2012. Sen vuoksi Rollins Air olisi yhteisten perusteiden nojalla poistettava liitteestä A.
(42)
Indonesian toimivaltaisten viranomaisten (DGCA) kuulemisia jatketaan. Tarkoituksena on seurata DGCA:n edistymistä sen varmistamisessa, että kaikkien Indonesiassa lentotoimintalupansa saaneiden lentoliikenteen harjoittajien turvallisuutta valvotaan kansainvälisten turvallisuusnormien mukaisesti.
(43)
Komission, EASAn ja DGCA:n kesken pidettiin 18 päivän lokakuuta 2012 videokokous, jonka aikana DGCA antoi päivitettyä tietoa eräistä valvonnassaan olevista lentoliikenteen harjoittajista. Niiden mukaan 5 uudelle lentoliikenteen harjoittajalle oli annettu lentotoimintalupa: Jayawijaya Dirantara 16 päivänä huhtikuuta 2012, Pacific Royale Airways 29 päivänä toukokuuta 2012, Citilink Indonesia 22 päivänä kesäkuuta 2012, Angkasa Super Services 7 päivänä kesäkuuta 2012 ja Air Born Indonesia 6 päivänä maaliskuuta 2012. Koska DGCA ei kuitenkaan toimittanut todisteita siitä, että kyseisten lentoliikenteen harjoittajien turvallisuutta valvotaan kansainvälisten turvallisuusnormien mukaisesti, on yhteisten perusteiden nojalla katsottava, että nämä lentoliikenteen harjoittajat olisi sisällytettävä liitteeseen A.
(44)
Lisäksi DGCA ilmoitti, että PT Sampoerna Air Nasantara oli vaihtanut nimensä ja on nyt PT Pegasus Air Services ja että PT Nyaman Air oli vaihtanut nimensä ja on nyt PT Heavy Lift, minkä vuoksi niiden nimet olisi muutettava liitteessä A.
(45)
Lisäksi DGCA ilmoitti ja toimitti vahvistuksen siitä, että Dirgantara Air Servicen lentotoimintalupa oli peruutettu 25 päivänä toukokuuta 2012. Sen vuoksi on yhteisten perusteiden mukaisesti katsottava, että tämä lentoliikenteen harjoittaja olisi poistettava liitteestä A.
(46)
DGCA esitti myös yhteenvedon Indonesiaan syyskuussa 2012 tehdyn Yhdysvaltain ilmailuhallinnon (FAA) arviointikäynnin tuloksista. Vaikka FAA totesi ilmailun turvallisuusvalvontajärjestelmän parantuneen viime vuosina, se teki myös havaintoja ja antoi suosituksia, jotka liittyivät tarkastajien koulutukseen, ulkomaalaisten ilmailutoimintojen valvontaan, täytäntöönpanopolitiikkaan ja -menettelyihin erityisesti sakkojen soveltamisen osalta sekä paikallisen infrastruktuurin parantamistarpeeseen. DGCA lupautui lähettämään jäljennöksen virallisesta arviointiraportista heti sen tultua saataville.
(47)
Komissio ja lentoturvallisuuskomitea panivat merkille Indonesian toimivaltaisten viranomaisten asianmukaisen edistymisen ja kannustavat näitä edelleen saattamaan päätökseen työn ilmailujärjestelmän saattamiseksi täysin ICAOn normien mukaiseksi.
(48)
Kazakstanin toimivaltaisten viranomaisten kanssa käydään edelleen aktiivisesti neuvotteluja. Kazakstanin toimivaltaiset viranomaiset toimittivat monia tietoja, joiden perusteella komissio järjesti EASAn avustuksella kuulemistilaisuuden 17 päivänä lokakuuta 2012. Kazakstanin toimivaltaisia viranomaisia kuultiin myös 21 päivänä marraskuuta 2012 lentoturvallisuuskomiteassa, jossa ne esittivät selvityksiä.
(49)
Kazakstanin toimivaltaiset viranomaiset ilmoittivat, että vuonna 2009 aloitettu lentoturvallisuuden parantamiseen tähtäävä ilmailualan kunnianhimoinen uudistus etenee. Heinäkuussa 2010 annettiin uusi siviili-ilmailusäännöstö ja yli sata ilmailuasetusta, joita toimivaltaiset viranomaiset panevat parhaillaan täytäntöön. Toimivaltaiset viranomaiset kehittävät onnistuneesti myös valmiuksiaan lentoturvallisuudenarviointikeskuksen perustamisen ja pätevien lisätarkastajien palkkaamisen osalta, ja näitä toimia jatketaan tulevina kuukausina. Myös ilma-alusten ja lentoliikenteen harjoittajien uudelleensertifiointi etenee.
(50)
Kazakstanin toimivaltaiset viranomaiset ilmoittivat jatkaneensa täytäntöönpanotoimenpiteitä. Siviili-ilmailua koskevista toimintasäännöistä 3 päivänä heinäkuuta 2011 annetun liikenne- ja viestintäministerin määräyksen mukaan ICAOn turvallisuusnormien vastaisilla Neuvostoliitossa valmistetuilla ilma-aluksilla ei saa enää 1 päivästä marraskuuta 2012 alkaen liikennöidä Kazakstanin ilmatilassa; sen vuoksi Kazakstanin toimivaltaiset viranomaiset asettivat toimintakieltoon seitsemän Yak-40-ilma-alusta, kaksi Antonov 12 -ilma-alusta, viisi Antonov 24 -ilma-alusta ja yhden Tu-134-ilma-aluksen (12).
(51)
Kazakstanin toimivaltaiset viranomaiset ilmoittivat komissiolle myös, että viisi lentoliikenteen harjoittajaa on lopettanut toimintansa, ja esittivät todisteet siitä, että niiden lentotoimintaluvat olivat rauenneet eikä niitä ollut uusittu; nämä lentoliikenteen harjoittajat ovat: Asia Wings, Minas, Skybus, Skyjet ja Sayakhat Airlines. Sen vuoksi mainitut lentoliikenteen harjoittajat olisi yhteisten perusteiden nojalla poistettava liitteestä A.
(52)
Kazakstanin toimivaltaiset viranomaiset ilmoittivat komissiolle myös, että neljä aiemmin kaupallista ilmakuljetusta harjoittanutta lentoyhtiötä oli lopettanut toimintansa ja karsinut kalustoaan ja että nämä oli uudelleensertifioitu lentotyön osalta; nämä lentoyhtiöt ovat: Aero Aircompany, AK Suncare Aircompany, Kazair West, Ust-Kamenogorsk Air division of EKA. Sen vuoksi mainitut lentoliikenteen harjoittajat olisi yhteisten perusteiden nojalla poistettava liitteestä A.
(53)
Kazakstanin toimivaltaiset viranomaiset ilmoittivat pääministerin määränneen, että uusia lentotoimintalupia ei myönnetä ennen kuin toimivaltaiset viranomaiset pystyvät täysin täyttämään ICAOsta johtuvat velvoitteensa.
(54)
Lentoturvallisuuskomitea kuuli Air Astanaa 21 päivänä marraskuuta 2012 saadakseen ajantasaista tietoa sen kalustosta, jota parhaillaan uudistetaan, ja Air Astana on toimittanut tältä osin tietoja. Ne ilmoittivat, että useiden ilma-alusten käytöstä oli luovuttu asteittain ja että uusia ilma-aluksia otettiin parhaillaan asteittain käyttöön nykyisten B767-tyyppisten, B757- tyyppisten ja A320-sarjan ilma-alusten sekä Fokker 50 -kaluston osalta, joista jälkimmäiset jo mainitaan liitteessä B. Air Astana vakuutti todisteineen, että sen kaluston turvallisuustaso on parantunut. Kazakstanin toimivaltaiset viranomaiset ilmoittivat, että lentotoimintaluvassa mainittujen ilma-alusten toimintaan kohdistetaan jatkuvaa tiettyä valvontaa. Aruban toimivaltaiset viranomaiset esittivät myös todisteet siitä, että Air Astanan lentotoimintaluvassa mainittujen Arubassa rekisteröityjen ilma-alusten lentokelpoisuutta valvotaan jatkuvasti kansainvälisten turvallisuusnormien mukaisesti ja että ne ovat osoitettujen lentokelpoisuusnormien mukaiset. Lisäksi jäsenvaltiot ja EASA vahvistivat, että Euroopan lentoasemilla SAFAn ohjelmassa tehdyissä asematasotarkastuksissa ei ilmennyt erityisiä ongelmia. Sen vuoksi liitettä B olisi yhteisten perusteiden nojalla muutettava siten, että B767-ilma-alusten, B757-ilma-alusten, A320-sarjan ja Fokker 50:n, jotka on lueteltu tai tullaan luettelemaan Air Astanan lentotoimintaluvassa, sallitaan toimivan nykyisellä toimintatasolla edellyttäen, että tällaiset ilma-alukset on rekisteröity Arubassa ja kirjattu lentotoimintalupaan ja että kaikki muutokset annetaan hyvissä ajoin tiedoksi komissiolle ja Eurocontrolille.
(55)
Jäsenvaltiot tarkastavat asianmukaisten turvallisuusnormien tosiasiallisen noudattamisen kohdentamalla asematasotarkastukset ensisijaisesti Air Astanan ilma-aluksiin asetuksen (EY) N:o 965/2012 mukaisesti. Jos näiden tarkastusten tulokset tai mitkä tahansa muut turvallisuustiedot osoittavat, että kansainväliset turvallisuusnormit eivät täyty, komission on toteutettava toimia asetuksen (EY) N:o 2111/2005 nojalla.
(56)
Komissio tukee edelleen Kazakstanin viranomaisten käynnistämän siviili-ilmailujärjestelmän kunnianhimoista uudistusta ja kehottaa niitä jatkamaan päättäväisesti ponnistelujaan kansainvälisten turvallisuusnormien mukaisen siviili-ilmailun valvontajärjestelmän perustamiseksi. Se kannustaa kyseisiä viranomaisia jatkamaan ICAOn kanssa sovitun korjaussuunnitelman täytäntöönpanoa sekä keskittymään ensisijaisesti kahteen jäljellä olevaan huomattavaan turvallisuusongelmaan ja kaikkien vastuullaan olevien lentoliikenteen harjoittajien uudelleensertifiointiin. Kun jäljellä olevat huomattavat turvallisuusongelmat on ratkaistu ICAOta tyydyttävällä tavalla, komissio on valmis järjestämään EASAn avustuksella ja jäsenvaltioiden tuella arviointikäynnin saavutetun edistyksen tarkistamiseksi ja tapauksen lentoturvallisuuskomiteassa tapahtuvan uudelleenkäsittelyn valmistelemiseksi.
(57)
Kirgisiaan sijoittautuneet lentoliikenteen harjoittajat ovat olleet toimintakiellossa vuodesta 2006. Komissio järjesti EASAn avustuksella 5 päivänä lokakuuta 2012 kuulemistilaisuuden Kirgisian toimivaltaisten viranomaisten kanssa. Kyseiset viranomaiset ilmoittivat kuulemistilaisuudessa, että Kirgisia oli hyväksynyt uudet oikeudelliset puitteet ja että sen ensisijainen tavoite oli luettelosta poispääsy.
(58)
Kirgisian toimivaltaiset viranomaiset antoivat tiedot, joiden mukaan seuraavat lentoliikenteen harjoittajat olivat vaihtaneet nimensä: Eastok Avia on nyt Air Bishkek ja Dames on nyt State Aviation Enterprise under the Ministry of Emergency Situations (SAEMES). Sen vuoksi liitettä A olisi mukautettava.
(59)
Kirgisian toimivaltaiset viranomaiset ilmoittivat, että seuraaville lentoliikenteen harjoittajille on myönnetty lentotoimintalupa: Manas Airways, Supreme Aviation ja Sky KG Airlines. Ne eivät kuitenkaan esittäneet todisteita siitä, että näiden lentoliikenteen harjoittajien turvallisuusvalvonta on kansainvälisten turvallisuusnormien mukaista. Sen vuoksi on yhteisten perusteiden mukaisesti katsottava, että nämä lentoliikenteen harjoittajat olisi sisällytettävä liitteeseen A.
(60)
Kirgisian toimivaltaiset viranomaiset esittivät komissiolle todisteet seuraavien lentoliikennelupien peruuttamisesta: Trast Aero, Asian Air ja Kyrgyzstan Airlines. Lisäksi ne ilmoittivat, että Aerostanin ja Itek Airin lentotoimintaluvat olivat rauenneet ja ettei niitä ollut uusittu. Sen vuoksi mainitut lentoliikenteen harjoittajat olisi yhteisten perusteiden nojalla poistettava liitteestä A.
(61)
Komissio on edelleen sitoutunut järjestämään EASAn avustuksella ja jäsenvaltioiden tuella turvallisuusasioita koskevan arviointikäynnin Kirgisiaan sen toimivaltaisten viranomaisten suostumuksella, jotta uusien sääntöjen täytäntöönpano ja eräiden Kirgisiassa lentotoimintalupansa saaneiden lentoliikenteen harjoittajien tyydyttävä valvonta voidaan tarkistaa paikan päällä.
(62)
Libyan toimivaltaisten viranomaisten (LCAA) kanssa käytävät neuvottelut jatkuvat, ja niiden tavoitteena on varmistaa, että Libyan siviili-ilmailun turvallisuusjärjestelmän uudistustyöt etenevät ja etenkin, että kaikkien Libyassa lentotoimintalupansa saaneiden lentoliikenteen harjoittajien turvallisuusvalvonta on kansainvälisten turvallisuusnormien mukaista.
(63)
LCAA ja Afriqiyahin, Libyan Airlinesin ja Buraq Airin edustajat tapasivat komission, EASAn ja eräitä lentoturvallisuuskomitean jäseniä 15 päivänä lokakuuta edistymistä koskevan selonteon merkeissä. LCAA ilmoitti toteuttaneensa sääntelytoimia kumoamalla Libyan yhteensä 26:sta lentoliikenteen harjoittajasta 16:n lentotoimintaluvan (13). Viranomaiset ilmoittivat käyttäneensä tekniseen tukeen lyhyellä aikavälillä konsultteja ja pitkällä aikavälillä ICAOn apua sekä palkkaavansa parhaillaan lisää lentäjiä ja mekaanikkoja tarkastushenkilöstöksi.
(64)
LCAA ilmoitti myös aloittavansa viisivaiheisen uudelleensertifiointimenettelyn, jota sovelletaan kaikkiin Libyan lentoliikenteen harjoittajiin alkaen Libyan Airlinesista ja Afriqiyahista sekä raportoivansa edistymisestä ja toimittavansa tarkastusraportit niiden tultua saataville. Samaan aikaan ne myös kehittävät ja panevat täytäntöön vuotuisen valvontajärjestelmän sen varmistamiseksi, että niiden lentoliikenteen harjoittajat noudattavat jatkuvasti ICAOn normeja.
(65)
Lentoturvallisuuskomitea kuuli LCAA:n, Libyan Airlinesin ja Afriqiyahin selvitykset 21 päivänä marraskuuta 2012. LCAA ilmoitti selkeästi, että Libyassa ei suvaita turvallisuuden kannalta kyseenalaista toimintaa. Ne vahvistivat 16 päivänä lokakuuta pidetyssä kokouksessa esitetyt tiedot, erityisesti sen, että Afriqiyahin A330-ilma-aluksen onnettomuuden tutkintaraportti julkaistaan ennen helmikuuta 2013 ja että uudelleensertifiointiprosessi päättynee Libyan Airlinesin ja Afriqiyahin osalta joulukuuhun 2012 ja muiden lentoliikenteen harjoittajien osalta joulukuuhun 2013 mennessä. Ne ilmoittivat myös toteuttavansa jatkossakin turvallisuusriskien torjumiseksi tarvittavia täytäntöönpanotoimia, jollainen oli A320-ilma-aluksen väliaikainen lentokielto.
(66)
Libyan Airlines ilmoitti parannuksista turvallisuudenvalvontaprosesseissaan ja miehistön koulutuksessa.
(67)
Afriqiyah ilmoitti lentoturvallisuuskomitealle laadunvarmistusjärjestelmästään ja ulkopuolisten kouluttajien käytöstä. Se ilmoitti myös, että A330-ilma-aluksen onnettomuuden johdosta lentoaikatauluja muutettiin lentäjien väsymysriskin vähentämiseksi, lentäjille järjestettiin koulutusohjelma ylösvetotoimenpiteestä ja turvallisuusohjelmien kehittämisessä käytettiin apuna ulkopuolista asiantuntemusta. Lentoliikenteen harjoittaja ilmaisi halunsa liikennöidä Espanjaan, Ranskaan, Yhdistyneeseen kuningaskuntaan, Italiaan, Saksaan ja Itävaltaan, kun LCAA on poistanut nykyiset rajoitukset.
(68)
Komissio ja lentoturvallisuuskomitea olivat tyytyväisiä LCAA:n asianmukaiseen suunnitelmaan ilmailujärjestelmän turvallisuuspuutteiden korjaamiseksi, toimien realistiseen aikatauluun ja tähänastiseen kehitykseen. Ne panivat merkille, että LCAA pitää voimassa nykyiset rajoitukset, jotka koskevat Libyan lentoliikenteen harjoittajien liikennöintiä EU:hun, Norjaan, Sveitsiin ja Islantiin, kunnes viisivaiheinen uudelleensertifiointi on saatu kokonaan päätökseen ja havaitut merkittävät puutteet korjattu, minkä jälkeen yksittäisille lentoliikenteen harjoittajille voidaan komission suostumuksella antaa lupa aloittaa kaupalliset lennot EU:hun, Norjaan, Sveitsiin ja Islantiin.
(69)
Lisäksi LCAA sitoutui toimittamaan jokaisen uudelleensertifioidun lentoliikenteen harjoittajan osalta komissiolle yksityiskohtaiset tiedot uudelleensertifiointiprosessista ja kokoontumaan komission ja jäsenvaltioiden kanssa keskustelemaan yksityiskohtaisesti asianomaisista tarkastuksista, havainnoista, toteutetuista korjaavista toimista, ratkaisutoimista sekä suunnitelmista jatkaa jatkuvaa valvontaa kunnes rajoitusten höllentämisestä sovitaan. Jos nämä tiedot eivät osoita komissiota ja jäsenvaltioita tyydyttävällä tavalla, että uudelleensertifiointiprosessi on saatu tehokkaasti päätökseen ja että kestävää jatkuvaa valvontaa toteutetaan ICAOn normien mukaisesti, komission on toteutettava toimia estääkseen lentoliikenteen harjoittajia liikennöimästä EU:n, Norjan, Sveitsin ja Islannin ilmatilaan. Komissio voi lisäselvityksiä tarvitessaan päättää tehdä ennen rajoitusten höllentämistä tarkastuskäynnin.
(70)
Niiden lentoliikenteen harjoittajien osalta, joiden myöhemmin sallitaan liikennöidä EU:hun, jäsenvaltiot tarkastavat asianmukaisten turvallisuusnormien tosiasiallisen noudattamisen kohdentamalla asematasotarkastukset ensisijaisesti kyseisen lentoliikenteen harjoittajan ilma-aluksiin asetuksen (EY) N:o 965/2012 mukaisesti. Jos näiden tarkastusten tulokset tai mitkä tahansa muut turvallisuustiedot osoittavat, että kansainväliset turvallisuusnormit eivät täyty, komission on toteutettava toimia asetuksen (EY) N:o 2111/2005 nojalla.
(71)
Mauritaniassa lentotoimintalupansa saaneet lentoliikenteen harjoittajat ovat sisältyneet liitteeseen A marraskuusta 2010 alkaen (14). Mauritanian toimivaltaiset viranomaiset (ANAC) ovat sittemmin sitoutuneet aktiivisiin neuvotteluihin komission kanssa antaakseen päivitettyä tietoa siviili-ilmailua koskevan sääntelyn uudistamisessa saavutetusta edistymisestä ja ovat toimittaneet tältä osin tietoja useaan otteeseen. ANACin ja Mauritania Airlinesin kanssa järjestettiin kaksi kokousta, toinen 24 päivänä syyskuuta ja toinen 10 päivänä lokakuuta 2012. Lisäksi lentoturvallisuuskomitea kuuli ANACia ja Mauritania Airlines Internationalia 21 päivänä marraskuuta 2012.
(72)
ANAC ilmoitti, että turvallisuudenvalvontajärjestelmän uudistamiseksi oli toteutettu määrätietoisia toimia ja että tuloksia oli jo saatu: erityisesti uusi siviili-ilmailusäännöstö, siviili-ilmailulainsäädännön muuttaminen Chicagon yleissopimuksen liitteiden mukaiseksi, ANACin johtoon, rakenteeseen ja henkilöstöön tehdyt muutokset sekä kattavien menettelyjen käyttöönottaminen lentoliikenteen harjoittajien sertifiointia ja jatkuvaa valvontaa varten.
(73)
ANAC ilmoitti toteuttaneensa tehokkaita täytäntöönpanotoimia. ANAC ilmoitti erityisesti, että Mauritania Airwaysin lentotoimintalupa raukesi 15 päivänä joulukuuta 2010 eikä sitä uusittu, koska kyseinen lentoliikenteen harjoittaja lopetti toimintansa. ANAC ilmoitti myös, että lentoliikenteen harjoittajan Class Aviation luvat ja poikkeukset peruutettiin tammikuussa 2011.
(74)
ICAO teki saavutetun edistymisen validoimiseksi Mauritaniaan kaksi koordinoitua varmistuskäyntiä (ICVM), toisen huhtikuussa ja toisen syyskuussa 2012. Varmistuskäyntien loppuraportit osoittavat, että on saavutettu merkittävää edistystä: kansainvälisten turvallisuusnormien yleinen noudattaminen on parantunut 47 prosenttia. ICAO vahvisti komissiolle 1 päivänä lokakuuta 2012 ANACin saavuttaman poikkeuksellisen edistyksen. Tarkastuskäynneillä todettiin kuitenkin tarve jatkaa kaikkien korjaavien toimien tehokasta täytäntöönpanoa erityisesti valvontavelvoitteiden ja havaittujen turvallisuusongelmien ratkaisemisen osalta, sillä ICAOn raporttien mukaan kansainvälisten turvallisuusnormien tehokkaan täytäntöönpanon puute on niiden osalta 51 ja 58 prosenttia. ANAC ilmoitti aikovansa jatkaa päättäväisesti toimia ICAOn normien noudattamisen parantamiseksi entisestään.
(75)
Komissio arvioi ANACin kanssa käytyjen kuulemisten yhteydessä erityisesti Mauritania Airlines Internationalin turvallisuudenvalvonnan vakautta. Mauritania Airlines Internationalin alkuperäisessä sertifioinnissa havaittiin puutteita, koska sen lentotoimintalupa myönnettiin 8 päivänä toukokuuta 2011 ilman, että olisi esitetty todisteita siitä, että lentoyhtiön alkuperäisen sertifioinnin aikana havaitut lukuisat puutteet oli tosiasiallisesti korjattu ennen lentotoimintaluvan myöntämistä; näitä puutteita olivat erityisesti RVSM-luvat (pienennetty korkeusporrastusminimi) sekä lentotietojen seurannan ja maahenkilöstön puute. ANAC ja Mauritania Airlines International kuitenkin ilmoittivat, että kaikki puutteet oli korjattu, ja toimittavat todisteet 25 päivänä lokakuuta 2012. ANAC ilmoitti myös, että lentoyhtiöön sovelletaan nyt kansainvälisten turvallisuusnormien mukaista riittävää jatkuvaa valvontaa, ja toimitti tästä todisteet.
(76)
Lentoturvallisuuskomitea panee tyytyväisenä merkille Mauritanian toimivaltaisten viranomaisten raportoiman edistymisen ICAOn havaitsemien puutteiden korjaamisessa ja Mauritania Airlines Internationalin alkuperäisessä sertifioinnissa havaittujen puutteiden korjaamisessa. Kun otetaan huomioon ANACin päättämät ja täytäntöönpanemat tehokkaat täytäntöönpanotoimet toisten, jo toimintansa lopettaneiden lentoliikenteenharjoittajien osalta, yhteisten perusteiden nojalla arvioidaan, että kaikki Mauritaniassa lentotoimintalupansa saaneet lentoliikenteen harjoittajat olisi poistettava liitteestä A.
(77)
ANAC ilmoitti ja vahvisti kirjallisesti, että Mauritania Airlines International ei aio aloittaa uudelleen lentoja EU:hun lyhyellä aikavälillä, lukuun ottamatta Las Palmas de Gran Canariaa (Espanja), eikä ainakaan ennen helmikuuta 2013.
(78)
Espanjan toimivaltaiset viranomaiset ilmoittivat antaneensa ANAcille teknistä apua ja vahvistivat olevansa tyytyväisiä siihen, että lennot aloitetaan uudelleen Las Palmas de Gran Canariaan.
(79)
Jäsenvaltiot tarkastavat asianmukaisten turvallisuusnormien tosiasiallisen noudattamisen kohdentamalla asematasotarkastukset ensisijaisesti Mauritanian lentoliikenteen harjoittajien ilma-aluksiin asetuksen (EY) N:o 965/2012 mukaisesti.
(80)
Komissio aikoo järjestää EASAn avustuksella ja jäsenvaltioiden tuella turvallisuusarviointikäynnin varmistaakseen, onko ANACin toteuttamat toimenpiteet pantu tyydyttävällä tavalla täytäntöön.
(81)
Jos näiden asematasotarkastusten tulokset tai mitkä tahansa muut turvallisuustiedot osoittavat, että kansainväliset turvallisuusnormit eivät täyty, komission on toteutettava toimia asetuksen (EY) N:o 2111/2005 nojalla.
(82)
Filippiineillä lentotoimintalupansa saaneet lentoliikenteen harjoittajat ovat 31 päivästä maalikuuta 2010 alkaen sisältyneet liitteeseen A (15). Filippiinien toimivaltaisten viranomaisten (CAAP) kanssa on jatkettu neuvotteluja päivitettyjen tietojen saamiseksi siviili-ilmailua koskevan sääntelyn uudistamisen edistymisestä. Tietoja toimitettiin useaan otteeseen, ja 18 päivänä marraskuuta 2012 pidettiin videokokous komission, jota avusti EASA, ja CAAPin välillä.
(83)
CAAP ilmoitti, että ICAO oli tehnyt lokakuussa 2012 koordinoidun varmistuskäynnin (ICVM), ja esitti kantansa sen alustaviin tuloksiin, joiden mukaan ICAOn normien yleinen noudattaminen oli parantunut 7 prosenttia. Lentoliikenteen harjoittajien turvallisuusvalvontaan liittyvä huomattava turvallisuusongelma, jonka ICAO antoi tiedoksi kaikille Chicagon yleissopimuksen osapuolille, jäi kuitenkin vielä ratkaisematta, ja ICAO havaitsi muitakin turvallisuusongelmia, jotka liittyivät ilma-alusrekisteriin.
(84)
CAAP vahvisti, että AviaTour Fly’In oli ollut maaliskuussa 2012 (16) tapahtuneen ihmishenkiä vaatineen onnettomuuden lisäksi osallisena toiseenkin ihmishenkiä vaatineeseen onnettomuuteen, joka tapahtui 18 päivänä elokuuta 2012. CAAP ei vastannut riittävän asianmukaisesti komission tietopyyntöihin, varsinkin kun se ei toimittanut riittävästi tietoa kyseisen lentoliikenteen harjoittajan lentotoimintaluvan voimassaolosta, jonka piti aiemmin toimitettujen tietojen perusteella päättyä 14 päivänä elokuuta 2012, eikä molempia onnettomuuksia koskevien tutkintojen tuloksista.
(85)
Vaikka komissio sai tietoja, joiden mukaan lentoliikenteen harjoittajat South West Air Corporation, Airgurus ja Skyjet olivat aloittaneet kaupallisen lentoliikenteen, CAAP ei vastannut asianmukaisesti komission tietopyyntöihin varsinkin, kun se ei toimittanut kyseisten lentoliikenteen harjoittajien lentotoimintalupia ja niihin liittyviä täydellisiä toimintaspesifikaatioita; CAAP ei myöskään kyennyt osoittamaan, että mainittujen lentoliikenteen harjoittajien hyväksyntä ja jatkuva valvonta täyttävät sovellettavat kansainväliset turvallisuusnormit kaikilta osin. Sen vuoksi on yhteisten perusteiden mukaisesti katsottava, että myös nämä lentoliikenteen harjoittajat olisi sisällytettävä liitteeseen A.
(86)
Komissio tukee edelleen Filippiinien toimivaltaisten viranomaisten toteuttamaa siviili-ilmailujärjestelmän uudistusta ja kehottaa kyseisiä viranomaisia jatkamaan määrätietoisesti toimintaansa kansainväliset turvallisuusnormit täyttävän siviili-ilmailun valvontajärjestelmän luomiseksi. Tätä varten se kehottaa kyseisiä viranomaisia jatkamaan määrätietoisesti toimiaan FAAn ja ICAOn kanssa sovitun korjaussuunnitelman täytäntöönpanemiseksi keskittyen erityisesti ratkaisemattomiin huomattaviin turvallisuusongelmiin ja kaikkien niiden valvonnassa olevien toimijoiden uudelleensertifiointiin sekä tehokkaisiin täytäntöönpanotoimiin turvallisuusongelmissa ja sovellettavan lainsäädännön rikkomistapauksissa. Kun FAA on muuttanut arviotaan siitä, miten Filippiinit noudattaa kansainvälisiä turvallisuusnormeja, ja kaikki huomattavat turvallisuusongelmat on ratkaistu ICAOta tyydyttävällä tavalla, komissio on valmis järjestämään EASAn avustuksella ja jäsenvaltioiden tuella arviointikäynnin saavutetun edistyksen tarkistamiseksi ja tapauksen lentoturvallisuuskomiteassa tapahtuvan uudelleenkäsittelyn valmistelemiseksi.
(87)
Komissio teki EASAn avustamana Jordanian hašemiittiseen kuningaskuntaan turvallisuusarviointikäynnin 30 päivän syyskuuta ja 4 päivän lokakuuta 2012 välisenä aikana sen tarkistamiseksi, onko toimivaltaisten siviili-ilmailuviranomaisten (CARC) ja lentoliikenteen harjoittajan Jordan Aviation (PSC) toteuttamat toimenpiteet asetuksessa (EY) N:o 1197/2011 kuvattujen turvallisuusongelmien ratkaisemiseksi pantu täytäntöön tyydyttävällä tavalla.
(88)
CARC esitti arviointikäynnin aikana arviointiryhmälle todisteita sen korjaus- ja ennaltaehkäisysuunnitelman tehokkuudesta, joka laadittiin ja pantiin täytäntöön sen jälkeen kun EU oli määrännyt lentoliikenteen harjoittajalle Jordan Aviation toimintarajoituksia. Se myös osoitti pystyvänsä nyt noudattamaan ICAO:n normien mukaisia velvollisuuksiaan niiden lentoliikenteen harjoittajien valvomiseksi, joille se on myöntänyt lentotoimintalupia. Arviointiryhmä raportoi, että CARCin sitoumus panna korjaus- ja ennaltaehkäisysuunnitelma täytäntöön on uskottava, että tähän mennessä on saavutettu merkittäviä parannuksia ja että sen lähestymistapa menettelyissä havaittujen puutteiden korjaamiseksi on avoin, yhteistyöhaluinen ja rakentava. Vaikka arviointiryhmä sai varmistuksen sille, että nykyisillä valvontamenettelyillä pystytään takaamaan, että lentoliikenteen harjoittajat toteuttavat oikea-aikaisesti tehokkaita korjaavia toimia havaittujen turvallisuuspuutteiden korjaamiseksi, havaittiin myös parantamisen varaa erityisesti minimivarusteluettelon ja vaarallisten aineiden kuljetuksen hyväksymismenettelyjen osalta.
(89)
CARC on kohdistanut marraskuusta 2011 lentoliikenteen harjoittajaan Jordan Aviation tiukempaa valvontaa keskittymällä asematasotarkastuksiin, reittitarkastuksiin, ilma-aluksen lentokelpoisuuden tarkastuksiin ja jatkuvan lentokelpoisuuden hallintaorganisaation tarkastuksiin. Jordan Aviationia arvioitiin myös vuositarkastuksessa sen osalta, miten se noudattaa Jordanian siviili-ilmailuasetuksia. Näiden tarkastusten tulokset osoittavat jatkuvan lentokelpoisuuden hallinnan parantuneen merkittävästi. Kun Jordan Aviation oli hakenut uuden tyyppisen ilma-aluksen (Airbus A330-200) lisäämistä kalustoonsa, CARC arvioi lisäksi lentoliikenteen harjoittajan kyvyn ottaa käyttöön uusi ilma-alustyyppi. Lentotoimintaluvan muutokset saatiin päätökseen 9 päivänä toukokuuta 2012, ja Airbus A330-200 lisättiin Jordan Aviationin lentotoimintaluvan toimintaspesifikaatioihin.
(90)
Arviointiryhmälle esitettiin arviointikäynnin aikana todisteita Jordan Aviationin laatiman ja täytäntöönpaneman korjaus- ja ennaltaehkäisysuunnitelman tehokkuudesta. Vaikka lentoliikenteen harjoittaja pystyi osoittamaan, että jatkuvan lentokelpoisuuden hallintaa varten käyttöön otettu järjestelmä on nyt riittävä varmistamaan lentoliikenteen harjoittajan ilma-aluksen lentokelpoisuuden säilymisen, ryhmä havaitsi myös parantamisen varaa erityisesti uuden reitin liikennöimiseen ja miehistösuunnitteluun liittyvien menettelyjen osalta.
(91)
Koska CARC ja Jordan Aviation esittivät pyynnön asetuksella (EY) N:o 1197/2011 vahvistettujen toimintarajoitteiden uudelleenarvioimiseksi ja asianomaiset edellytykset täyttyivät, CARCia ja Jordan Aviationia pyydettiin esittämään kantansa lentoturvallisuuskomitealle. Kuuleminen tapahtui 21 päivänä marraskuuta 2012. CARC ja Jordan Aviation antoivat kokouksessa yksityiskohtaisia tietoja myös korjaussuunnitelmasta, joka oli laadittu käynnin aikana havaittujen puutteiden korjaamiseksi.
(92)
Lentoturvallisuuskomitea oli tyytyväinen CARCin ja Jordan Aviationin edistymiseen kansainvälisten turvallisuusnormien täytäntöönpanossa ja katsoi, että kyseisen lentoliikenteen harjoittajan osalta ei ole tarpeen määrätä lisärajoituksia. Sen vuoksi on yhteisten perusteiden mukaisesti katsottava, että Jordan Aviation olisi poistettava liitteestä B.
(93)
Jäsenvaltiot tarkastavat asianmukaisten turvallisuusnormien tosiasiallisen noudattamisen kohdentamalla asematasotarkastuksia ensisijaisesti kyseisen lentoliikenteen harjoittajan ilma-aluksiin asetuksen (EU) N:o 965/2012 mukaisesti.
(94)
Lentoliikenteen harjoittajan Air Madagascar toimintaa on rajoitettu, ja se sisältyy liitteeseen B asetuksen (EY) N:o 390/2011 nojalla. Madagaskarin toimivaltaisten viranomaisten (ACM) ja Air Madagascarin kanssa on jatkettu neuvotteluja päivitettyjen tietojen saamiseksi korjaavien toimien täytäntöönpanon edistymisestä.
(95)
ICAO teki 21-25 päivänä toukokuuta 2012 koordinoidun varmistuskäynnin (ICVM), jossa havaittiin hieman edistystä, sillä ICAOn normien tehokkaan täytäntöönpanon puute oli laskenut 70,7 prosentista 44,4 prosenttiin. Tarkastuskäynnillä havaittiin kuitenkin myös tarve jatkaa kaikkien korjaavien toimien tehokasta täytäntöönpanoa erityisesti niiden säännösten osalta, jotka koskevat teknisen henkilöstön koulutusta ja pätevyyttä, valvontavelvoitteita ja turvallisuusongelmien ratkaisemista, joiden osalta ICAOn normien tehokkaan täytäntöönpanon puute on 67, 58 ja 86 prosenttia.
(96)
ACM ja lentoliikenteen harjoittaja Air Madagascar pyysivät tulla kuulluiksi lentoturvallisuuskomiteassa, ja näitä kuultiin 20 päivänä marraskuuta 2012. Ne esittelivät toimintasuunnitelmiensa täytäntöönpanon edistymistä. ACM ilmoitti myös tehneensä kaksivuotisen sopimuksen ulkopuolisesta teknisestä avusta turvallisuudenvalvonnan tukemiseksi. Lentoturvallisuuskomitea pani merkille saavutetun edistymisen ja oli tyytyväinen siihen, miten ACM pyrkii parantamaan valmiuksiaan voidakseen täyttää ICAOn vaatimuksiin liittyvät velvollisuutensa.
(97)
Lentoturvallisuuskomitea kannustaa ACM:ää jatkamaan ponnistelujaan kaikkien ICAO:n tekemässä ICVM-tarkastuksessa ja erityisesti Madagaskarissa sertifioitujen lentoliikenteen harjoittajien valvonnan alalla havaittujen laiminlyöntien korjaamiseksi. Komissio on valmis EASAn avustuksella ja jäsenvaltioiden tuella arvioimaan tilannetta paikan päällä heti, kun ACM:n ja Air Madagascarin toimintasuunnitelmien täytäntöönpano on edistynyt riittävästi.
(98)
Komissio teki EASAn ja eräiden jäsenvaltioiden avustamana Venäjän federaatioon turvallisuusarviointikäynnin 4-8 päivänä kesäkuuta 2012 sen tarkistamiseksi, onko Venäjän federaation toimivaltaisten viranomaisten (FATA) ja lentoliikenteen harjoittaja VIM AVIAn toteuttamat toimenpiteet asetuksissa (EU) N:o 1197/2011 (17) ja (EU) N:o 295/2012 (18) kuvattujen turvallisuusongelmien ratkaisemiseksi pantu täytäntöön tyydyttävällä tavalla. Tähän turvallisuusarviointiin sisältyvät käynnit FATA:n ja VIM AVIAn päätoimipaikkoihin ja lentoliikenteen harjoittajan huoltotiloihin Domodedovon lentoasemalla sekä yhden kalustoon kuuluvan ilma-aluksen asematasotarkastus. Arvioinnin tulosten mukaan VIM AVIA on yleisesti ottaen edistynyt turvallisuudenvalvontajärjestelmän kehittämisessä. VIM AVIAn korjaussuunnitelmien osalta ilmeni kuitenkin, että 12:sta korjaavasta toimesta kolmea ei voitu pitää tehokkaasti täytäntöönpantuina. VIM AVIAa pyydettiin tarkistamaan ja täydentämään toimintasuunnitelmaansa vastaavasti ennen liikennöinnin aloittamista uudelleen EU:hun.
(99)
FATA ilmoitti komissiolle 20 päivänä kesäkuuta 2012, että lentoliikenteen harjoittajalle oli jälleen annettu lupa liikennöidä kyseisestä päivämäärästä alkaen EU:hun ja EU:sta sillä perusteella, että se oli onnistuneesti saattanut päätökseen näihin kolmeen alueeseen liittyvät korjaavat lisätoimet.
(100)
Komissio ilmaisi ilmoitettuja lisätoimia tarkasteltuaan huolensa siitä, miten yritys on pystynyt saattamaan ne tosiasiallisesti päätökseen niin lyhyessä ajassa. Venäjän toimivaltaisia viranomaisia pyydettiin kiinnittämään huomiota myös Espanjassa 26 päivänä kesäkuuta 2012 tehdyn asematasotarkastuksen (19) epätyydyttäviin tuloksiin, jotka toivat ilmi puutteita VIA AVIAn jatkuvassa lentokelpoisuudessa ja huollossa. Venäjän toimivaltaisia viranomaisia pyydettiin myös toimittamaan tietoja VIM AVIAlle 24 kesäkuuta 2012 tapahtuneesta vaaratilanteesta.
(101)
Edellä esitetyn perusteella komissio, EASA ja eräät lentoturvallisuuskomitean jäsenet pitivät 19 päivänä lokakuuta 2012 kokouksen Venäjän toimivaltaisten viranomaisten ja VIM AVIAn kanssa. VIM AVIA ilmoitti, että korjaavia toimia oli toteutettu ja että kaikki kesäkuussa 2012 Venäjälle tehdyssä turvallisuusasioita koskevan arviointikäynnin loppuraportissa todetut ratkaisemattomat ongelmat oli ratkaistu, sekä toimitti kokouksen jälkeen todisteet ratkaisutoimista. FATA ilmoitti, että VIM AVIAlle 24 kesäkuuta 2012 tapahtuneesta vakavasta vaaratilanteesta oli avattu kaksi tutkintaa, ja esitti yhteenvedon päätelmistä.
(102)
Espanja vahvisti lentoturvallisuuskomitealle, että kaikki VIM AVIAlle Espanjassa myöhemmin tehdyissä asematasotarkastuksissa tehtyihin havaintoihin liittyvät puutteet oli ratkaistu. Espanja ilmoitti myös Madridissa VIM AVIAn edustajien kanssa pidetystä kokouksesta ja mainitsi yrityksellä olevan yhteistyöhakuinen asenne.
(103)
Jäsenvaltiot tarkastavat asianmukaisten turvallisuusnormien tosiasiallisen noudattamisen kohdentamalla Euroopan lentoasemilla asematasotarkastuksia ensisijaisesti kyseisen lentoliikenteen harjoittajan ilma-aluksiin. Jos näiden asematasotarkastusten tulokset osoittavat VIM AVIAn toiminnassa toistuvia turvallisuusongelmia, komission on toteutettava toimia asetuksen (EY) N:o 2111/2005 nojalla.
(104)
Ruandan toimivaltaiset viranomaiset toimittivat 9 päivänä toukokuuta 2012 komissiolle kirjalliset todisteet siitä, että Silverback Cargo Freightersin lentotoimintalupa oli peruutettu 30 päivänä lokakuuta 2009. Sen vuoksi on yhteisten perusteiden mukaisesti katsottava, että Silverback Cargo Freighters olisi poistettava liitteestä A.
(105)
Komissio ja lentoturvallisuuskomitea panevat kuitenkin merkille, että Ruandalla on edelleen huomattava turvallisuusongelma USOAP-tarkastuksen johdosta, jonka ICAO teki vuonna 2007 ja antoi tiedoksi kaikille Chicagon yleissopimuksen osapuolille. Sen vuoksi komissio kannustaa Ruandan toimivaltaisia viranomaisia jatkamaan ponnistelujaan turvallisuusongelmien ratkaisemiseksi ja seuraa edelleen tarkasti Ruandan ilmailuturvallisuuden tilannetta sen varmistamiseksi, että kaikki jäljellä olevat turvallisuusongelmat ratkaistaan tehokkaasti.
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 474/2006 seuraavasti:
1)
Korvataan liite A tämän asetuksen liitteessä A olevalla tekstillä.
2)
Korvataan liite B tämän asetuksen liitteessä B olevalla tekstillä.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä joulukuuta 2012.

Labels: 7
8
5